Almal wag vir entstowwe, nie net SA, sê Cyril | Netwerk24
Deur Christiaan Du Plessis 15 Januarie 2021 15:59
Pres. Cyril Ramaphosa Foto: Argief
Dié bilaterale onderhandelings sal slegs een van die kanale wees waarmee die regering poog om 20 miljoen dosisse entstof te bekom, het Ramaphosa verduidelik. Die res sal aangeskaf word deur die Wêreldgesondheidsorganisasie (WGO) se Covax-fasiliteit, asook deur die Afrika-Unie (AU).
Die 270 miljoen dosisse wat voorlopig deur die Afrika-Unie (AU) bekom is, sal volgens Ramaphosa aan Afrika-lande toegedeel word volgens 'n spesifieke formule.
Suid-Afrika verwag sy eerste besending entstowwe van die Serum-instituut in Indië wat deur die AU bekom is in Januarie en Februarie en dit sal aan gesondheidsorgwerkers toegedien word.
Volgens Ramaphosa sal die aankope van entstof nie dieselfde hanteer word as die proses verlede jaar toe grootskaalse korrupsie plaasgevind het met die aankoop van beskermende toerusting nie.
Volgens hom was die regering toe onder die indruk dat die maatreëls van die tesourie en die ouditeur-generaal genoeg sou wees.
"Maar wanneer jy met slinkse mense te doen het, sal hulle altyd skuiwergate vind om die stelsel te kul. Die ander swakpunt was uiteraard dat die aankope op 'n noodgrondslag gedoen is, en mense het bloot die reëlboek weggegooi toe hulle aankope gedoen het."
Johnson & Johnson se kantore in Kaapstad. Foto: Gallo Images
Op 'n vraag oor hoekom die regering nie weer 'n ekonomiese stimuluspakket instel vir die huidige vlak-3-inerpking soos wat verlede jaar met die inperking die geval was nie, het Ramaphosa gesê die eenvoudige waarheid is dat die land nie geld het nie.
"Ons is beperk uit die oogpunt van befondsing. Die verligtingsmaatreëls van verlede jaar was 10% van die BBP, wat baie geld is vir 'n middelinkomsteland soos Suid-Afrika. Ons wil hê die huidige (vlak-3) maatreëls moet op korttermyn toegepas word om doelwitte te bereik, en dit is nie veronderstel om medium- tot langtermyn- maatreëls te wees nie."
Ramaphosa gee toe dat die ANC-regering 'n "deel" van die skuld moet dra vir die toestand van die ekonomie, hoewel dit nie nou die tyd is om die vinger te wys nie.
"Ons moet die pandemie hanteer. Ons is in 'n gat. Ek neem verantwoordelikheid, maar ons wil 'n leer bou om uit hierdie gat te kom."
Volgens Ramaphosa wil hy hê die ANC se integriteitskomitee moet sonder vrees, partydigheid of vooroordeel as 'n onafhanklike entiteit in die ANC bedryf word.
Die kommissie het onlangs bevind dat Magashule opsy moet staan nadat hy strafregtelik van korrupsie, bedrog en geldwassery aangekla is.
Volgens Ramaphosa is die integriteitskommissie 'n "nuwe fenomeen" in die ANC en word daar gepoog om dit te versterk.
Volgens hom handel die Nasionale Uitvoerende Komitee (NUK) van die ANC nog met die kwessie oor of Magashule opsy moet staan.
"Ons kyk na al die fyner aspekte van die kwessie, maar die besluit van die integriteitskommissie bly staan. Ek weet daar is mense wat die kwessie wil verby kry. Ons slaap nie by die werk nie."
Op 'n vraag of Ramaphosa, wat ook die president van die ANC is, in sy hoedanigheid as president van die land wil hê dat Magashule opsy moet staan, het Ramaphosa gesê oor die spesifieke kwessie kan hy nie die hoedanighede van mekaar skei nie.
Meer oor: Ace Magashule | Entstof | Cyril Ramaphosa | Anc | Covid-19 | Entstowwe | Koronavirus | Politiek